**Broj: 711-I-1306-M-118/18-02-16**

Zagreb, 28. rujna 2018.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Tončice Božić, Tatijane Vučetić, Davorina Ivanjeka i Aleksandre Jozić-Ileković, kao članova Povjerenstva, na temelju članka 30. stavka 1. podstavka 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **na zahtjev dužnosnice Zrinke Ujević, pomoćnice ministra vanjskih i europskih poslova, za davanjem mišljenja Povjerenstva,** na 23. sjednici, održanoj 28. rujna 2018.g., daje sljedeće

**MIŠLJENJE**

**Na temelju članka 13. stavka 3. ZSSI-a dužnosnica Zrinka Ujević može za vrijeme obnašanja dužnosti pomoćnice ministra vanjskih i europskih poslova obavljati edukacijsku djelatnost održavanjem predavanja, kao i stjecati prihode i naknade po osnovi sudjelovanja u projektima koje financira Europska unija, strana država, strana i međunarodna organizacija i udruženje, uz obvezu da u izvješću o imovinskom stanju dužnosnika prijavi Povjerenstvu prihode stečene na temelju edukacijske djelatnosti, istekom godine u kojoj su prihodi ostvareni.**

Obrazloženje

Zahtjev za davanjem mišljenja Povjerenstva podnijela je dužnosnica Zrinka Ujević, pomoćnica ministra vanjskih i europskih poslova. U knjigama ulazne pošte zahtjev je zaprimljen pod poslovnim brojem: 711-U-2752-M-118/18-01-1 24. rujna 2018. g., povodom kojeg se vodi predmet broj M-118/18.

Člankom 3. stavkom 1. podstavkom 26. ZSSI-a propisano je kako su pomoćnici ministara dužnosnici u smislu odredbi ZSSI-a, stoga je Zrinka Ujević povodom obnašanja dužnosti pomoćnice ministra vanjskih i europskih poslova obvezna postupati sukladno odredbama ZSSI-a.

Člankom 6. stavkom 1. i stavkom 2. ZSSI-a propisano je da su dužnosnici dužni u slučaju dvojbe je li neko ponašanje u skladu s načelima javnih dužnosti zatražiti mišljenje Povjerenstva, koje je potom dužno na zahtjev dužnosnika dati obrazloženo mišljenje u roku od 15 dana od dana primitka zahtjeva.

U zahtjevu dužnosnica Zrinka Ujević navodi kako je pozvana od Europske komisije na sudjelovanje na seminaru s temom „Naučene lekcije iz pristupnih pregovara Republike Hrvatske“, koji će se održati 10. listopada 2018. g. u Tirani, Albanija, a Europska komisija, kao organizator spomenutog seminara, podmiruje sve troškove sudjelovanja, kao i naknadu za održano predavanje. Dužnosnica napominje kako je pozvana kao stručnjak s obzirom da je sudjelovala u pregovorima o pristupanju Republike Hrvatske Europskoj uniji kao šef ureda glavnog pregovarača Republike Hrvatske. Slijedom iznesenog, dužnosnica Zrinka Ujević traži mišljenje može li sudjelovati na navedenom seminaru i primiti naknadu za održano predavanje.

Uvidom u izvješće o imovinskom stanju dužnosnika kojeg je dužnosnica Zrinka Ujević podnijela Povjerenstvu povodom stupanja na dužnost 20. srpnja 2016. g. dužnosnicaje navela kako dužnost pomoćnice ministra vanjskih i europskih poslova obnaša profesionalno uz primitak plaće.

Člankom 13. stavkom 2. ZSSI-a propisano je da dužnosnici koji **profesionalno** obnašaju javnu dužnost za vrijeme njezina obnašanja ne mogu uz naknadu ili radi ostvarivanja prihoda obavljati druge poslove u smislu redovitog i stalnog zanimanja osim ako Povjerenstvo, na prethodni zahtjev dužnosnika, utvrdi da predmetni poslovi ne utječu na zakonito obnašanje javne dužnosti. Člankom 13. stavkom 3. ZSSI-a propisano je da prethodno odobrenje Povjerenstva iz članka 13. stavka 2. ZSSI-a **nije potrebno** za obavljanje znanstvene, istraživačke, **edukacijske**, sportske, kulturne, umjetničke i samostalne poljoprivredne djelatnosti, za stjecanje prihoda po osnovi autorskih, patentnih i sličnih prava intelektualnog i industrijskog vlasništva te za **stjecanja prihoda i naknada po osnovi sudjelovanja u međunarodnim projektima koje financira Europska unija, strana država, strana i međunarodna organizacija i udruženje.**

Na temelju članka 13. stavka 3. ZSSI-a dužnosnica Zrinka Ujević može sudjelovati na seminaru koji će se održati 10. listopada 2018. g. u Tirani, Albanija, u organizaciji Europske komisije, kao i primiti naknadu za održano predavanje.

Člankom 13. stavkom 4. ZSSI-a propisano je kako su dužnosnici obvezni prijaviti Povjerenstvu prihode koje ostvaruju obavljanjem djelatnosti iz članka 13. stavka 3. ZSSI-a, stoga se ukazuje dužnosnici Zrinki Ujević na obvezu da prihode, koje ostvari povodom obavljanih edukacija na kojima bude sudjelovala u organizacijama Europske unije, strane države, strane i međunarodne organizacije i udruženja i koje se budu financirane od istih, redovito prikazuje u izvješćima o imovinskom stanju koje će podnositi istekom svake godine u kojoj su predmetni prihodi ostvareni.

Slijedom navedenoga, Povjerenstvo je dalo mišljenje kako je navedeno u izreci ovoga akta.

PREDSJEDNICA POVJERENSTVA

Nataša Novaković, dipl. iur.

**Dostaviti:**

1. Dužnosnica Zrinka Ujević, elektronička dostava
2. Objava na internetskoj stranici Povjerenstva
3. Pismohrana